In Kur

De Dogda saad es wär gonz gudd

es wär so monches doch kabudd

on da Organe un da Knoche

do wär so monches doch zerbroche

drum gäb es jetzt das ääne nur

fa die Gesundhääd ab in Kur.

De Koffa der wa schnell gepaggd

unn e paar Mark noch abgezwaggd

ma wollt sich schließlich doch was gönne

um sich die Kur so zu verschöne.

No Bad Kathrina on da Meise

mussd ich midd da Bohn donn reise.

Die Klinik hadd ich schnell gefunn

e Zimma direckt on da Sunn.

Am näägchde Morje gings schunn los

mit Freizeitshirt unn Badehos

de Daachesablauf iss bekannd

ma iss vunn da no dort gerannd

do innhalierd unn dort Massasche

mol vorn om Bauch unn mol om Rügge.

Das Middachesse donn e Schogg

so gehen ich ball om Stogg

doch zum Meggere iss jetzt zu spät

ma hadd jo Zugga s gebbd Diät

unn um de Bauch e bisje weg

sinn dausend Kallorie jetzd de Zweck.

Nomiddachs hadd ma frei

unn ich ma selbscht das Städtche zei.

No Stadtplon donn midd siwwe Seide

such ich die Sehenswürdichkeide

dobei ich ab un zu aach schaue

no diese viele scheene Fraue.

Ma heert jo oft das Kurgäschd hadde

fa diese Zeit donn a e Schadde

unn do muss ich jetzt a gestehn

do war ne Dame wunnascheen.

Um die bin ich donn rumgeackert

honn se gonz mächdich ongebaggert

ich honn es Händche ihr gehall

binn vor ihr uff die Knie gefall

doch schunn nom erschde zarde Kuss

do wa jo grad schunn widda schluss.

Als ich so kurz mol um mich schau

ei so ein Mist do kam mei Frau

die kam um mich mol zu besuche

ich kinnd die gonze Welt verfluche.

Kumm du nur hemm ruft do mei Drache

do gebbts fa dich nix me ze lache

rumms wa se weg nimme ze sehn

do lies mich a mei Schadde stehn.

Un ich ich froo mich jetzt do nur

was hadd gebrung ma jetzt die Kur

nur Ärja unn dehemm vadruss

a midd meim Schadde wa jetzt Schluss.

Weil die Moral vunn der Geschicht

a Schadde kumme oft ons Licht.

Reiner Thielen